(Ortografía tradicional) Cꞌo jun achi yawab,
Lázaro u biꞌ,
ri cäpe pa ri tinimit Betania,
ri tinimit ri e jekel wi ri nan María xukujeꞌ ri nan Marta ri ratz.
We nan María riꞌ,
ri ranab ri tat Lázaro ri yawab,
are waꞌ ri xkꞌijow ri cꞌocꞌalaj aceite chrij ri rakan ri Kajaw Jesús,
ri xusuꞌ cꞌu rucꞌ ru wiꞌ.
We quieb ixokib riꞌ ri cachalal quib,
xquitak u bixic che ri Jesús:
Kajaw,
ri Lázaro ri sibalaj utz la rucꞌ,
yawab ri areꞌ,
—xecha bic.
Aretak xuta ri Jesús waꞌ,
xubij:
Ri cämical ri cucꞌam lok we yabil riꞌ man are tä qꞌuisbal re ru cꞌaslemal,
xane xa rech cäkꞌalajinic chi nim u kꞌij ri Dios,
xukujeꞌ rech rumal we yabil riꞌ cäcꞌutunic chi nim u kꞌij ru Cꞌojol ri Dios,
—xchaꞌ.
Ri Jesús,
pune sibalaj lokꞌ ri nan Marta chuwäch,
xukujeꞌ ru chakꞌ,
xukujeꞌ ri tat Lázaro,
aretak xbix che chi yawab ri tat Lázaro,
xcanaj na can quieb kꞌij chilaꞌ jawijeꞌ ri cꞌo wi.
Te cꞌu riꞌ xubij chque ru tijoxelab:
Joꞌ chi jumul pa Judea,
—xcha chque.
Xquibij cꞌu ru tijoxelab che:
Ajtij,
mäjaꞌ naj riꞌ ri winak aj Israel ri e cꞌo chilaꞌ xcaj xquicämisaj la che abaj.
¿Te riꞌ are caj la queꞌ chi la jumul jelaꞌ?
—xecha che.
Ri Jesús xubij chque:
¿A mat cablajuj hora u pam ri jun kꞌij?
We jun winak cäbin pakꞌij,
man cätzak taj,
rumal chi cäril ru sakil ri kꞌij ri cäcaꞌy puwiꞌ ruwächulew.
We cꞌu ri winak chakꞌab cäbinic,
cätzakic,
rumal chi man cꞌo tä ri sakil pa ru be,
—xcha chque.
Te cꞌu riꞌ xubij chi ri Jesús chque:
Ri tat Lázaro,
ri sibalaj uj utz rucꞌ,
xwaric,
quineꞌ cꞌut quincꞌasuj na,
—xcha chque.
Te riꞌ ri tijoxelab xquibij che ri Jesús:
Kajaw,
we cäwaric quel cubij waꞌ chi cutzir na,
—xecha che.
Ri Jesús cꞌut are tajin cubij chi ri tat Lázaro xcämic.
Are cꞌu ri tijoxelab xquichomaj e areꞌ chi are tajin cubij ri waram ri cuban jun winak.
Te riꞌ xubij ri Jesús chque chi sakil:
Ri tat Lázaro ya xcämic,
—xchaꞌ.
Ri in quinquicotic chi man in cꞌo tä chilaꞌ.
Are cꞌu utz na waꞌ chiwe ix rech quixcojonic.
Joꞌ baꞌ jekilaꞌ,
—xcha chque.
Are cꞌu ri tat Tomás ri “Gemelo” cuchixic,
xubij chque ri niqꞌuiaj tijoxelab chic ri e rachiꞌl:
Joꞌ uj xukujeꞌ rech cujecäm rucꞌ,
—xcha chque.
Aretak xopan ri Jesús,
teꞌ xuto chi xqueꞌ quiejeb kꞌij mukutal chi ri tat Lázaro.
Ri alaj tinimit Betania nakaj cꞌo wi che ri tinimit Jerusalén.
Craj cꞌo niqꞌuiaj legua u najal.
E qꞌuia cꞌu chque ri winak aj Israel e opaninak cho rachoch ri nan Marta,
ri nan María,
chucuꞌbisaxic qui cꞌux rumal ru cämical ri qui xibal.
Aretak ri nan Marta xretamaj chi opanem cuban ri Jesús,
xeꞌ chucꞌulaxic,
are cꞌu ri nan María xcanaj can cho ja.
Ri nan Marta xubij che ri Jesús:
Kajaw,
we ta cꞌo la waral,
mat xcäm ri nu xibal,
—xcha che.
Wetam cꞌut chi ronojel ri cätaꞌ la che ri Dios,
ri Areꞌ cuya na waꞌ che la,
—xcha che.
Ri Jesús xubij che:
Ri a xibal cäcꞌastaj na chquixol ri cäminakib,
—xcha che.
Ri nan Marta xubij che ri Jesús:
Jeꞌ,
wetam chi cäcꞌastaj na chquixol ri cäminakib pa ri qꞌuisbal kꞌij,
—xcha che.
Te riꞌ xubij ri Jesús che:
Ri in,
in riꞌ quincꞌastajisaj ri cäminakib xukujeꞌ quinya qui cꞌaslemal.
Jachin ri cäcojon chwe in,
pune cäcämic,
cäcꞌasi chi cꞌu na.
Conojel cꞌu ri cꞌä e cꞌaslic ri quecojon chwe,
man quecäm tä wi.
¿A cacoj waꞌ?
—xcha che ri nan Marta.
Ri nan Marta xubij che:
Jeꞌ,
Wajaw,
ri in quincojo chi lal riꞌ ri Cristo,
ru Cꞌojol ri Dios,
ri ulinak la waral cho ri uwächulew,
—xcha che.
Aretak xbitaj waꞌ we tzij riꞌ rumal ri nan Marta,
xeꞌc,
xusiqꞌuij lok ri nan María ru chakꞌ.
Xak chcꞌuyal xubij che:
Ri Ajtij cꞌo waral,
catusiqꞌuij,
—xcha che.
Ri nan María,
xuwi xuto ri xbix che,
chanim cꞌu xwalijic,
xeꞌ chuchꞌabexic ri Jesús.
Mäjaꞌ cꞌu kas copan ri Jesús pa ri tinimit.
Cꞌä cꞌo chilaꞌ jawijeꞌ ri xcꞌulax wi rumal ri nan Marta.
Ri winak aj Israel,
ri e cꞌo cucꞌ pa ja chucuꞌbisaxic qui cꞌux,
aretak xquilo chi aninak xwalij bi ri nan María,
xebeꞌ ri e areꞌ rucꞌ.
Xquichomaj chi jelaꞌ queꞌ chuchiꞌ ri mukubal che okꞌej.
Aretak cꞌut xopan ri nan María rucꞌ ri Jesús,
xxuqui chuwäch,
xubij che:
Wajaw,
we ta cꞌo la waral,
mat xcäm ri nu xibal,
—xcha che.
Ri Jesús,
aretak xrilo chi xuchap okꞌej ri nan María,
xukujeꞌ ri winak aj Israel ri e petinak rucꞌ,
sibalaj xbisonic,
cꞌäx xunaꞌ pa ranimaꞌ.
Xutaꞌ cꞌu chque:
¿Jawijeꞌ ri mukutal wi?
—xcha chque.
Ri e areꞌ xquibij che:
Kajaw,
saꞌjmpe la,
jeꞌila la,
—xecha che.
Ri Jesús cꞌut xokꞌic.
Xquibij cꞌu ri winak aj Israel:
Chiwilampeꞌ chi sibalaj lokꞌ chuwäch,
—xechaꞌ.
Jujun cꞌu chque xquibij:
We achi riꞌ ri xjakow ru wakꞌäch ri moy,
¿a mat xcowin ta waꞌ chubanic jun tokꞌob che ri tat Lázaro rech mat xcämic?
—xechaꞌ.
Ri Jesús,
jumul chic sibalaj cꞌäx tajin cunaꞌ pa ranimaꞌ,
xnakajin chuchiꞌ ri jul ri mukutal wi ri tat Lázaro.
Are jun pec,
cojom cꞌu jun abaj che tzꞌapibal re ru chiꞌ.
Ri Jesús xubij:
Chesaj alak ri abaj,
—xcha chque ri winak.
Are cꞌu ri nan Marta,
ri ranab can ri cäminak,
xubij che ri Jesús:
Kajaw,
cꞌo chi ruxlab riꞌ rumal chi xqueꞌ quiejeb kꞌij waꞌ cäminak chic,
—xcha che.
Xubij cꞌu ri Jesús che:
¿A mat nu bim chawe chi we catcojonic cawil na u nimarisaxic u kꞌij ri Dios?
—xcha che.
Te riꞌ xquesaj ri abaj.
Ri Jesús xcaꞌy chicaj,
xuban orar,
xubij:
Tat,
quinmaltioxij che la chi xintatabej la.
Wetam chi amakꞌel ronojel kꞌij quintatabej la.
Xa cꞌu rumal quech we winak riꞌ ri e cꞌo waral,
quinbij waꞌ rech cäquicojo chi are ri lal in takowinak la lok,
—xchaꞌ.
Aretak xbitaj waꞌ rumal,
co xchꞌawic,
xubij:
¡Lázaro,
chatel lok!
—xchaꞌ.
Xel cꞌu lok ri cäminak,
botzꞌom ri rakan u kꞌab rucꞌ tak atzꞌiak.
Ru palaj pistal rucꞌ jun suꞌt.
Ri Jesús xubij chque ri winak:
Soloꞌ alak,
tzokopij alak bic,
—xcha chque.
Rucꞌ waꞌ ri xbantajic,
e qꞌuia chque ri winak aj Israel ri e opaninak chucuꞌbisaxic u cꞌux ri nan María,
xecojon che ri Jesús.
Xquil cꞌu ri cajmabal ri xubano.
E cꞌo cꞌu jujun chque xebeꞌ cucꞌ ri tataꞌib fariseos chubixic chque ri u banom ri Jesús.
Are cꞌu ri tataꞌib fariseos,
xukujeꞌ ri qui nimakil ri sacerdotes xeꞌquimulij quib cucꞌ ri qui nimakil ri winak,
xquibij:
¿Jas cäkaꞌno?
We achi riꞌ tajin cuban qꞌuia cajmabal tak etal,
—quechaꞌ.
We cäkaya can xak chi je riꞌ,
conojel ri winak quecojon na che ri Areꞌ.
Quepe cꞌu na ri kꞌatal tak tzij aj Roma,
cäquiwulij na ri nimalaj rachoch Dios ri cäkamulij wi kib,
cäquisach na u wäch ri ka tinimit,
—xechaꞌ.
Are cꞌu ri tat Caifás,
ri qui nimal ri sacerdotes pa ri junab riꞌ,
xubij chque:
Ri ix,
xa man cꞌo tä iwetam,
—cächaꞌ.
¿A mat quichꞌobo chi are utz na chke uj chi cäcäm xa jun achi che qui qꞌuexwäch ri winak,
chuwäch ri cäsach u wäch ronojel ri tinimit?
—xcha chque.
Man xak tä cꞌu pa ru chomanic ri tat Caifás xpe wi waꞌ we tzij riꞌ ri xubij,
xane rumal chi are qui nimal ri sacerdotes pa ri junab riꞌ ri Dios xyoꞌw waꞌ pa ranimaꞌ chi cubij chi ri Jesús cäcäm na rumal quech ri winak aj Israel.
Man xuwi tä cꞌu rumal quech ri winak aj Israel cäcäm na ri Jesús,
xane che qui mulixic conojel ri ralcꞌual ri Dios ri e jabuninak cho ronojel ruwächulew.
Xa je riꞌ ri qui nimakil ri winak aj Israel tzpa ri kꞌij riꞌ xquichap u chomaxic jas cäcaꞌn chucämisaxic ri Jesús.
Rumal riꞌ ri Jesús ya man xucꞌut tä chi rib chquiwäch ri winak aj Israel.
Xel bi pa Judea,
xeꞌ jelaꞌ chunakaj ri juyub ri cätzꞌinowic,
pa jun tinimit Efraín u biꞌ.
Chilaꞌ xcꞌoji wi cucꞌ ru tijoxelab.
Xa cꞌu jubikꞌ craj man curik ri Pascua,
jun chque ri qui nimakꞌij ri winak aj Israel.
E qꞌuia winak cꞌut pa tak ri niqꞌuiaj tak tinimit chic xebeꞌ pa ri tinimit Jerusalén,
mäjok ri Pascua,
chuchꞌajic quib che resaxic ri äwas chquij.
Tajin cꞌu cäquitzucuj ri Jesús.
Aretak e cꞌo pa ri nimalaj rachoch Dios cäquitala u tzijol chbil tak quib,
cäquibij:
¿Jas cäbij alak?
¿A cäpe riꞌ pa we nimakꞌij o man cäpe taj?
—quechaꞌ.
Ri tataꞌib fariseos,
xukujeꞌ ri qui nimakil ri sacerdotes,
qui yoꞌm takanic chi we cꞌo jun winak retam jawijeꞌ cꞌo wi ri Jesús,
chubij waꞌ chque rech quecowinic quequichapa lok.